ศิลปินจังหวัดเชียงราย แสดงศักยภาพใช้ศิลปะ สร้างชื่อให้จังหวัดเชียงราย เป็นจุดหมายของคนทั่วโลก เข้ามาท่องเที่ยวประเทศไทย
นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีวางศิลาฤกษ์หอศิลป์ร่วมสมัย เมืองเชียงราย Chiang Rai international art museum โดยมีเครือข่ายศิลปินของจังหวัด นำโดยศาสตรเมธี เฉลิมชัย โฆษิตพิพัฒน์ ศิลปินแห่งชาติ นายภาสกร บุญญลักษม์ ผู้ว่าราชการจังหวัดเชียงราย และภาคส่วนต่างๆ ของจังหวัดเชียงราย เข้าร่วมงานพื้นที่ดังกล่าวจะใช้เป็นสถานที่รองรับการจัดแสดงผลงานและกิจกรรมต่างๆ ของมหกรรมไทยแลนด์เบียนนาเล่ ที่จังหวัดเชียงราย จะเป็นเจ้าภาพจัดงานครั้งที่ 3 ของประเทศ เป็นการประกาศศักยภาพ 1 ใน 3 เมืองศิลปะของประเทศไทย เป็นการรวมพลังของศิลปินร่วมสมัยของไทยและนานาประเทศทั่วโลก ภัณฑารักษ์สร้างสรรค์ผลงานจัดแสดงยัง 18 อำเภอของเชียงรายระหว่างเดือนธันวาคม 2566 ถึงเดือนเมษายน 2567 ซึ่งหอศิลป์ดังกล่าวจัดสร้างบนที่ดินกว่า 16 ไร่ พื้นที่หมู่บ้านสันตาลเหลือง ตำบลริมกก อำเภอเมืองเชียงราย ใกล้ท่าอากาศยานแม่ฟ้าหลวง ซึ่งมีผู้บริจาคที่ดินให้ ด้านศาสตรเมธี เฉลิมชัย โฆษิตพิพัฒน์ ศิลปินแห่งชาติ กล่าวว่า จะใช้เงินทุนจากการจำหน่ายภาพ ทำการถมดินและระดมทุนก่อสร้างอาคาร ด้วยงบประมาณ 35 ล้านบาท ส่วนการก่อสร้างที่สมบูรณ์คาดว่าจะใช้งบประมาณกว่า 100 ล้านบาท ภายในจะมีหมู่บ้านศิลปิน Art Village เบื้องต้น 32 หลัง และหลังการจัดงานแล้วจะผลักดัน เป็นสถานที่อันทรงคุณค่าทางศิลปะและเป็นแหล่งท่องเที่ยวที่สำคัญของจังหวัดเชียงราย ตั้งเป้าหมายงานศิลปะจะสร้างชาติ สร้างชื่อให้จังหวัด ซึ่งนานาอารยประเทศ โดยเฉพาะ ยุโรป อเมริกา ทำให้งานศิลปกรรม สถาปัตยกรรม  ดึงดูดนักท่องเที่ยวมาเที่ยวในประเทศ สร้างรายได้เข้าประเทศมหาศาล ดังนั้นเป็นโอกาสอันดีที่ ศิลปินจังหวัดเชียงราย จะได้แสดงศักยภาพใช้ศิลปะ สร้างชื่อให้จังหวัดเชียงราย เป็นจุดหมายของคนทั่วโลก ที่จะเข้ามาท่องเที่ยวในประเทศไทย